Lähisuhdeväkivalta nuorten naisten kertomana : Anonyymeissä chat-keskusteluissa
Useat tutkimukset ovat antaneet huolestuttavaa kuvaa nuorten naisten mielenterveydestä, ja lähisuhdeväkivalta on tunnistettu vakavaksi ihmisoikeusongelmaksi. Nuorten naisten kokema väkivalta johtaa usein vakaviin mielenterveyden haasteisiin ja naisilla on miehiä enemmän väkivallan kokemuksiin liittyviä palvelutarpeita. Tässä maisterintutkielmassa tarkastellaan minkälaisesta lähisuhdeväkivallasta 18–24-vuotiaat nuoret naiset kertovat anonyymeissä, matalan kynnyksen Sekasin-chat-keskusteluissa. Tutkimuksen tavoitteena oli selvittää, millaisista lähisuhdeväkivaltaan liittyvistä syistä nuoret naiset hakeutuivat keskustelemaan, millaisia psyykkisiä vaikeuksia he kuvasivat sekä minkälaisin keinoin chat-päivystäjät tukivat heitä. Tutkimuksessa luettiin 700 koulutetun päivystäjän ja nuoren välillä käytyä chat-keskustelua ajalta 21.12.2022–10.2.2023, joista aineistoon otettiin mukaan 57 lähisuhdeväkivaltaan liittyvää keskustelua. Analyysimenetelminä käytettiin teoriaohjaavaa ja aineistolähtöistä sisällönanalyysiä sekä tulosten kvantifiointia. Tulosten perusteella lähisuhdeväkivalta ja samanaikaiset psyykkiset vaikeudet olivat keskeisiä syitä, joiden takia nuori nainen tuli juttelemaan chattiin. Nuoret kuvasivat kokeneensa väkivaltaa erityisesti vanhempiensa ja seurustelukumppaniensa tekemänä. Keskusteluissa nuoret kertoivat myös omasta väkivaltaisesta käyttäytymisestä, erityisesti parisuhteissa. Sekä väkivaltaa käyttäneet että kokeneet nuoret naiset kertoivat keskusteluissa vakavista psyykkisistä vaikeuksista, kuten ahdistuneisuudesta, posttraumaattisesta stressistä ja itsetuhoisuudesta. Chat-päivystäjillä oli monia keinoja tukea nuoria naisia lähisuhdeväkivallan kokemuksissa, mutta väkivallan tunnistaminen erityisesti nuorten naisten käyttämän väkivallan osalta osoittautui keskusteluissa vaikeaksi. Tutkimus osoittaa anonyymien chat-palveluiden merkityksen nuorten tukemisessa sekä väkivaltaa kokeneiden että sitä käyttäneiden näkökulmasta. Lähisuhdeväkivaltaa ja nuorten mielenterveyttä tulisi tarkastella tiiviisti toisiinsa kytkeytyvinä ilmiöinä, jotka edellyttävät kokonaisvaltaista ja moniammatillista tukea. Lisäksi tulokset korostavat nuoria kohtaavien ammattilaisten lisäkoulutuksen tarvetta väkivallan monimuotoisuuden tunnistamisessa ja ilmiön kohtaamisessa. Jatkotutkimusehdotuksina nostetaan esille tarpeet saada lisää tietoa lähisuhdeväkivaltaa käyttäneiden naisten kokemista psyykkisistä vaikeuksista sekä nuorten näkemästä ja kuulemasta väkivallasta.
lähisuhdeväkivalta, nuoret, väkivalta, perheväkivalta, nuoret aikuiset, nuorten mielenterveys, seurusteluväkivalta
Networked Digital Library of Theses and Dissertations